Title: Návrh
Author: MZV
Company: MZV SR

Pridruženie
medzi Európskou úniou 
a Slovenskou republikou

Asociačná rada 

Rozhodnutie Asociačnej rady Európskej únie a Slovenskej republiky o prijatí   všeobecných pravidiel a podmienok pre účasť Slovenskej republiky v programoch Spoločenstva  

Rozhodnutie č..../.... Asociačnej rady Európskej únie a Slovenskej republiky 

o prijatí všeobecných pravidiel a podmienok pre účasť Slovenskej republiky v programoch Spoločenstva

ASOCIAČNÁ RADA,

zohľadňujúc Dodatkový protokol k Európskej dohode zakladajúcej pridruženie medzi Európskymi Spoločenstvami a ich  členskými štátmi na strane jednej a Slovenskou republikou na strane druhej, týkajúci sa účasti Slovenskej republiky v programoch Spoločenstva,  najmä  jeho články 1 a 2,

Úradný vestník Európskych spoločenstiev L 115, zo dňa  9. 5. 1996, s. 43. V Slovenskej republike publikované Oznámením Ministerstva zahraničných vecí Slovenskej republiky č. 163/1998 Z .z.

Vzhľadom nato, že

(1) 	Podľa článku 1 Dodatkového protokolu, Slovenská republika môže participovať v rámcových programoch Spoločenstva, osobitných programoch, projektoch alebo ďalších akciách týkajúcich sa širokého rámca oblastí. Tento článok taktiež umožňuje doplniť ďalšie oblasti aktivít Spoločenstva. 
	
(2) 	Podľa článku 2 uvedeného Protokolu, pravidlá a podmienky pre účasť Slovenskej republiky na týchto aktivitách majú byť rozhodnuté Asociačnou radou.
	
(3) 	Osobitné podmienky účasti, vrátane finančných aspektov, budú stanovené v každom programe Spoločenstva medzi Komisiou Európskych spoločenstiev a príslušnými orgánmi Slovenskej republiky. 

ROZHODLA TAKTO:
Článok 1

Slovenská republika môže participovať na všetkých programoch Spoločenstva otvorených  pre účasť kandidátskych krajín strednej a východnej Európy v súlade s podmienkami prijatými pre tieto programy.
Článok 2

Slovenská republika bude finančne prispievať do všeobecného rozpočtu Európskej únie na príslušné osobitné programy, na ktorých sa  Slovenská republika zúčastňuje.

Článok 3

Zástupcovia Slovenskej republiky sa budú môcť, ako pozorovatelia a v záležitostiach týkajúcich sa Slovenskej republiky, zúčastniť zasadnutí riadiacich výborov zodpovedných za monitorovanie  programov, do ktorých Slovenská republika finančne prispieva.

Článok 4

Projekty a iniciatívy predložené účastníkmi zo Slovenskej republiky budú, pokiaľ to podmienky dovoľujú, podliehať rovnakým podmienkam, pravidlám a postupom, ktoré prináležia k predmetným programom, tak ako sa uplatňujú v členských štátoch Spoločenstva.

Článok 5

Osobitné pravidlá a podmienky, vrátane finančných príspevkov, vzťahujúce sa k účasti Slovenskej republiky v každom jednotlivom programe budú dohodnuté medzi Komisiou a príslušným orgánom Slovenskej republiky. Pokiaľ Slovenská republika požiada o vonkajšiu pomoc Spoločenstva  v zmysle nariadenia Rady (EHS) č. 3906/89 zo dňa 18. 12. 1989 o ekonomickej pomoci určitým krajinám strednej a východnej Európy, takéto osobitné pravidlá a podmienky môžu byť stanovené na základe Finančného memoranda.

Úradný vestník Európskych spoločenstiev L 375, zo dňa 23.12. 1989, s. 11. Nariadenie bolo naposledy zmenené Nariadením Európskej Komisie č. 2666/2000. Úradný vestník Európskych spoločenstiev L 306, zo dňa  7. 12. 2000, s. 1.

Článok 6

Toto Rozhodnutie sa bude uplatňovať neurčitú dobu.  Môže byť vypovedané ktoroukoľvek zmluvnou stranou po uplynutí 6 mesiacov od písomného oznámenia. 

 Článok 7

Najneskôr tretí rok po dátume nadobudnutia platnosti tohto rozhodnutia, a následne každé tri roky, Asociačná rada môže preskúmať plnenie tohto rozhodnutia na základe skutočnej účasti Slovenskej republiky v jednom alebo viacerých programoch Spoločenstva.

Článok 8

Toto Rozhodnutie nadobudne platnosť prvý deň mesiaca nasledujúceho po jeho prijatí Asociačnou radou.

V Bruseli,

Za Asociačnú radu 
 						       predseda